Cesarhanmun/geonobi-data huggingface dataset:
地名: 北靑 (咸鏡道, 都護府)
年: 1450.0

○甲申/命召河演、南智、金宗瑞、鄭甲孫、安崇善謂曰: "守令除挈家赴任, 三年遞代, 擇人吏、日守、官奴, 以爲守令私兵等事, 亦遍行於咸吉、黃海道, 何如? 若定爲守令私軍, 則旗麾ㆍ錚鼓、一應器械, 固所當備。 馬、步兵隊伍坐、作之節, 亦不可不習, 其措置之方, 商確以聞。" 宗瑞啓曰: "臣前年往平安道, 令各邑, 備旗麾ㆍ錚皷及吹螺等物。 今更移牒增備, 以隣近五、六邑軍馬, 屯于一處, 常習陣圖, 何如? 守令除挈家, 限三年之法, 黃海道則未可行也。 但咸吉道
              北靑以北, 依平安道例爲便。" 僉議皆同。 宗瑞又啓曰: "今以兵曹正郞具致寬爲臣從事官, 兵曹事繁, 不可久曠。 且致寬, 才堪可用, 年將五十, 遞兵曹, 優加擢用, 何如?" 智、崇善等, 亦同辭以啓。 上曰: "習陣人數, 固不在多, 五、六邑之兵, 會于一處, 則不可。 予意以謂, 小邑人其數不下百餘, 大邑則可至二百餘人, 安有以此人數, 而不能習陣乎? 但令各官旗麾之色、進退之節, 要須如一, 無纖毫差謬耳。 咸吉道
              北靑以北守令之事, 卿等之議, 當矣。 其已赴任守令之妻, 依平安道例, 漸次遣還爲可。 其習陣節目, 令體察使, 措置乎? 令兵曹, 商確移牒乎? 守令遞任事, 其更立法乎? 致寬遞正郞, 超授四品, 可也。" 僉曰: "陣法頒於各道, 久矣。 然皆未擧行, 宜令兵曹備細, 磨勘移牒, 都體察使, 巡行點檢, 守令遞期及除挈家赴任事, 令吏曹, 磨勘立法爲便。" 從之。 上又曰: "義平君
              元生, 被罪已久。 世宗還給告身, 俾參宗親之列, 豈不欲授職而然歟? 今予亦欲除職, 何如?" 僉議啓曰: "元生所犯, 匪輕。 欲奪人奴婢, 而僞署太祖押, 是豈臣子所爲之事? 遽授官職, 未便。" 上曰: "予非卽欲除職, 將欲用之, 而問其可否耳。"
地名: 北靑 (咸鏡道, 都護府)
年: 1459.0

○咸吉道都節制使楊汀、敬差官吳伯昌馳啓: "囚孛兒罕與子仇難、仇難之子毛多哥於會寧。" 先時, 孛兒罕妻其沙哥率子阿兒哥禿ㆍ無者、女子吐勞古、從婢何兒河知、奴歹漢在富寧
              靑巖母家, 今令鏡城判官禹貢執囚之。 伊升哥倍道疾馳, 處處敺鞭驛吏, 夜至北靑前川, 水方漲, 宿于川邊, 待水落, 便渡已到吉州, 又令都鎭撫趙繼宗執送于京。 是後, 孛兒罕子加麟應哈、仇難子者邑哈、加麟應哈子無同可ㆍ奴卜剌遜亦囚會寧。 孛兒罕子阿比車與伊升哥子十三四歲小童、加麟應哈子時郞哥逃。" 前此, 楊汀馳啓: "臣與康孝文、吳伯昌召孛兒罕父子及諸酋于會寧, 召孛兒罕父子就臣前, 開諭上旨, 歷數其罪, 孛兒罕隨辭辨明。 且曰, ‘前日無兒哈
              野人喧說朝鮮兵馬入來, 故富寧府使虛水剌開路事, 實深驚恐。 然木契非我造作, 乃傳自他人, 而我亦傳送林高古家爾。’ 臣又曰: ‘東良北諸種野人, 因汝造言浮動, 不事農業, 使耕種失時, 以至分軍候望, 汝之姦譎甚矣。 又率徒黨彎弓, 欲射我所遣通事, 援引庚寅年事, 言極悖慢。 及通事稱, 「汝子伊升哥厚蒙國恩, 汝何敢爾?」, 則汝曰, 「安知汝國先殺我子而來乎?」 其罪大矣。’ 仍令力士拘執。 時, 童亡乃、金把兒歹、柳尙冬哈、金多弄哈、浪婁時哈、浪時帖具等在坐, 皆失色曰, ‘孛兒罕受中國高職, 年又老耄, 請輕論。’ 臣答曰, ‘此上旨也, 非我所爲也。’ 獨柳於麟哈曰, ‘孛兒罕之罪, 實是自作, 我不恐怖。’ 臣因與諸種野人飮酒, 極歡而罷。 其後或有持酒肉來訪孛兒罕者, 雖反覆開諭, 而野人等皆驚懼不安, 臣從權撫安。"
地名: 北靑 (咸鏡道, 都護府)
年: 1460.0

○刑曹據咸吉道觀察使啓本啓: "北靑囚私婢卵加伊與奸夫沈靑謀殺其夫, 請卵加伊凌遲處死, 靑處斬, 同謀水山絞。" 從之。
地名: 北靑 (咸鏡道, 都護府)
年: 1467.0

○命右參贊金國光、吏曹判書韓繼禧、都承旨尹弼商, 留宿禁中, 以待咸吉道事變。 都摠使從事官金瓘來, 召入康寧殿。 瓘啓曰: "淮陽路上, 有一乘傳人, 走匿林間, 捕而問焉, 則乃咸興人金成柱也。 成柱齎尹子雲所上賊殺申㴐等事書。 其書非子雲手作, 實賊黨所爲, 而脅子雲署名者也。 其書曰: ‘新觀察使申㴐, 反臣叔舟之子也。 反以施愛爲謀反, 自稱中衛將, 以朴宗文、丘致峒爲左右衛將, 無發兵符, 而用圓板標信, 徵聚北靑以南兵, 使邊處寬領兵, 據咸關嶺, 李孝碩據松洞嶺。 又徵平安道兵, 欲盡殺居民, 必遂向京。 又使沈湲, 捕繫施愛族類, 故今皆殺之。 以臣存撫東民, 不干申㴐, 姑留不殺。’ 成柱且云: ‘李施合具宰相儀物, 領軍到咸興, 自言: 「今有諭旨, 以兄施愛爲節度使, 我爲虞候。」 遂殺申㴐、丘致峒、都事朴宗文、定平府使李孝碩及子雲伴人家奴等, 囚子雲于南廳房, 軍士圍數重。 囚沈湲、孫旭及本府判官邊處寬、永興判官金厚等于獄, 又囚前郡事任寬于高原, 聚軍守府城。’ 浚囚成柱于淮陽。 時, 施合實不來咸興, 而成柱詭言, 欲令咸興免賊殺五人之罪也。 㴐初至咸興府, 㴐弟瀞妻奴羅勤乃, 居府城外, 聞府人欲候新監司至, 而殺之以應賊, 密語㴐從人郭仁仲。 且曰: ‘急還南道可免。’ 仁仲以告。 㴐曰: ‘我今至本營, 資糧器械皆具, 豈可畏避, 使賊據城鴟張? 今日之事, 有進無退。 此我報上恩之日也。’ 遂徵南道兵爲守禦計。 十八日夜初皷, 咸興旅帥尹克儉、司直李仲和等, 聲言㴐謀反, 欲捕殺之。 遂圍監司衙攻之, 呼曰: ‘李令公領兵已來, 申㴐速出。’ 㴐令仁仲語之曰: ‘汝州之人, 爲賊所誤, 其察之。’ 賊從門隙, 射仁仲斃之。 㴐登樓, 賊闌入挺刃, 突前呼語曰: ‘汝今速下則生, 不則死。’ 㴐曰: ‘汝一府人, 寧無一人識順逆者乎? 我受命來撫汝一道之人, 汝應賊殺我, 我豈偸生?’ 賊攻之益急, 列炬擁楯, 四面亂射, 先令人偸㴐矢筩, 㴐持大箭六枚, 倚柱射之, 中賊面。 賊又投火砲, 烟焰交漲, 㴐勢窮折弓投之, 遂墜下欲踰垣, 賊殺, 及其致峒、宗文、錄事嚴悠久, 幷伴人家奴等, 囚子雲于客舍別室。" 㴐爲承旨五年, 未嘗有過失, 奏對頗詳明。 死時年三十, 子二, 用灌、用漑。 瓘請援兵, 上召國光、繼禧、弼商, 與瓘議。 且曰: "施愛反狀已著, 宜速發官軍付浚。 予亦親征。" 瓘奏對如流, 上曰: "可人。" 命瓘語浚曰: "勿欲速, 須待大軍。" 召具致寬及右議政洪允成、中樞府知事康純、行上護軍魚有沼、行僉知事許亨孫、行護軍李亨孫、行上護軍柳均、巴山君
              趙得琳等, 竟夜議之。 僉曰: "施愛謀亂, 豈敢稱兵向京? 正欲竊據咸吉道耳。 此道多關塞, 賊若先據, 則大兵難入。 密諭五鎭, 使知逆順, 施愛易制矣。"

○都摠使浚, 得吉州牧使崔適、節度使軍官孟得美等書馳啓曰: "李施愛初欲向南, 而還據吉州者, 車云革率會寧、鍾城軍士, 執縛施合之後, 餘衆稍稍逃散, 故自知計窮, 不敢長驅耳。" 又馳啓曰: "內需司奴莫同齎諭書, 入北道, 不廣布開諭, 軍民直傳施愛。 且受其黨洪原、吉州、端川品官書, 以還言曰: ‘車云革囚于北靑, 馬賢孫囚于利城。’ 臣觀其莫同所爲, 頗詭秘, 故令軍官金伯謙拿送。" 其書略曰: "今奉諭書, 以施愛爲謀反, 令臣捕捉。 臣等以爲, 施愛若果謀反, 捕捉無難, 然非謀逆, 但爲國討反耳。"

○鎭北將軍康純馳報都摠使浚曰: "洪原人陳九成、曺命世、徐處中來告曰: ‘本邑官奴巨大、件伊、牛叱知等, 承李明孝密嗾, 欲殺新縣監金活, 到魴魚島。’ 卽遣軍官吳子善, 率軍士圍之。 繼遣朴仲善、金嶠、南怡, 捕巨大等訊之, 曰: ‘我曾聽明孝之言, 殺禹昌新, 隨往北靑, 明孝又嗾之曰: 「遇投托官軍陳九成等及金活, 則竝擊殺之。」 故我等乘小船而來。’ 巨大、件伊留島, 牛叱知下陸詭言: ‘爲謁新官而來。’ 欲乘夜殺之, 適新官往陣中, 牛叱知隨廳伺隙, 未及致害而見執。" 浚令盡斬之。

○初, 北靑、咸興之界, 有石塲峴, 峻截險隘, 實賊路要害之地。 浚令裨將崔有臨領兵把截, 賊將金末孫已領二百餘兵先據之。 有臨退屯三十里許, 設木寨相持。 會, 末孫邏卒鄭倫來覘, 有臨捕得鞫之, 曰: "李施愛使末孫, 乘夜圍擊, 直向咸興。 於城北低微處, 囊沙塡塞, 踰城突入, 則城中土官、衙前、奴僕亦皆吾黨, 相與內應, 城陷無難。 計已定矣。" 於是有臨斬倫, 益固防守, 末孫聞倫被執, 自知謀洩, 計不得行。 會, 浚軍自咸興踰咸關嶺, 約有臨踰石塲峴入北靑。 有臨皷噪直前, 賊望風奔潰, 長驅而進, 遂據北靑。

○是日夜三鼓, 鎭北將軍康純先踰山介嶺, 大將魚有沼次踰鍾介嶺, 都摠使浚繼至平浦。 純報浚曰: "我以獅子衛將南怡、猛牌將李叔琦爲前鋒, 至鍾介洞, 賊設木寨, 令北靑人張奉, 帥百餘兵守之。 怡先破寨突擊, 斬首二級, 生擒二十餘人, 取輜重十餘駄, 餘黨逃走。 諭以脅從罔治之意, 放還生擒者。 至山介嶺上, 賊又設寨, 望見官軍至, 防塞益固, 淑琦突擊攻破寨門, 得踰嶺。" 有沼又報浚曰: "與純分道入北靑府, 僞副節度使劉得之, 具宰相儀物, 僞判官崔得京、斜麿洞萬戶金克孝, 及李明孝、李約同、李陽祚, 會樓上宴飮射侯, 令官婢唱歌, 望見大軍猝至, (皇遽)
                〔遑遽〕
              散走。 大軍乘之, 追至三十里無懷台, 斬首九級, 生擒五十六人。 諭以脅從罔治之意, 放還生擒者。 入北靑府, 倉庫餘粟尙多, 但前日所築木寨, 已爲賊燒毁, 更築新寨, 須臾而成。" 浚與純、有沼, 連營而陣。

○丙午/上命龜城君
              浚、左議政曺錫文、左贊成金國光、都承旨權孟禧等曰: "死於李施愛之亂, 而未蒙褒賞者必多, 其速議啓。" 浚等啓曰: "會寧人兼司僕車云革, 奮不顧身, 首唱大義, 直犯敵鋒, 獲李施合, 終反見殺。 鐘城人兼司僕鄭休明、富寧人兼司僕曺紂、鏡城人司直朴成章、端川人甲士申元厚等, 從云革捕施合, 反爲賊兵所害, 可追錄。 云革敵愾三等功臣, 其餘各贈堂上官, 給奴婢四口、田四十結, 直子超二資錄用。 吉州人兼司僕楊根生、甲士楊根秀、鏡城人前萬戶崔敬止、定平人金處仁等, 議捕施愛, 事覺見殺。 富寧人孟得美、北靑判官朴自昆, 領兵把截車踰嶺, 被執而死。 富寧人甲士南宮玉, 力沮施愛, 開倉犒軍, 遂見害, 可各追陞三資, 賜奴婢二口、田二十結, 直子超一資錄用。 洪原人申營拒不從賊, 咸興人甲士李升彦、別侍衛趙如珪、北靑人徐崇禮、官奴亡哲、鏡城營奴思敏、慶興官奴春吉等, 齎諭書冒入賊中被殺, 營、如珪、升彦、崇禮, 可各追陞二資, 賜田十結, 直子陞資錄用。 亡哲、思敏、春吉之後, 皆免賤、復戶、蠲債。" 從之。
地名: 北靑 (咸鏡道, 都護府)
年: 1469.0

○義禁府啓: "曾降傳旨: ‘逆賊李施愛等緣坐人, 須卽區處。’ 敬此前件緣坐人內處絞人, 令敬差官鄭垠, 據籍憑考年歲施行, 待年人竝保授親屬, 永屬奴婢及安置人內, 其已磨勘前後啓本, 一無差誤者, 幷依律文, 具錄姓名于後。 請令其道觀察使, 差人管押, 次次交割。 咸興人崔玉同父道生、北靑人張奉子毛知、洪原人金春敏父以生ㆍ田達ㆍ父田松, 竝處絞; 定平人李明義妾緣今ㆍ李崇智妾仲德、永興人朴守生弟達生ㆍ圭生、會寧人金致溫弟山守、吉州人李施郁後妻思略、李植亨妻今伊、李英發妻粉伊、弟巨夫非、金九守妻玉台、李宗繼弟宗茂, 永屬唐津縣奴婢; 吉州人李孝宗妻白時, 永屬南海縣婢; 端川人李愼孫母李德、妻丹香、弟敬孫, 永屬寶城郡奴婢; 李愼孫女子敬非, 待年永屬爲婢; 端川人金仁洽妻毛乙介、金致明妻七伊、咸興人金成右妻內隱今、弟長守ㆍ末乙生, 永屬光陽縣奴婢; 金守生三寸姪江中ㆍ亡龍、金成右三寸姪玉年, 待年安置; 咸興人金整妻莫德、弟欣同、利城人金右昌妻金加伊、兄玄玉、弟松德ㆍ順德、北靑人金末孫妻德今, 永屬機張縣奴婢; 端川人李愼孫女子順非、金仁洽女子哲非ㆍ哲斤、金致明女子仇叱介、北靑人朴孝孫子宗繼、張奉子守明、女子三德ㆍ禾德ㆍ粉同、子三同、韓赫女子率今ㆍ貴銀ㆍ召史、金末孫女子石乙金、子銀同、洪原人李乙奉子順伊ㆍ順同、女子吾莊、嚴興發女子於郞、子慶智、咸興人末乙巾女子內里介、子末山、李林子同伊ㆍ同金、金整女子云非ㆍ孝台, 待年永屬爲奴婢; 李施愛孽三寸叔李坤、金九守三寸叔南進、金末孫三寸叔致生, 安置; 北靑人李若同妻弄金、兄孟孫, 永屬固城縣奴婢; 北靑人趙完玉三寸姪莫同ㆍ哲同、崔漢卿三寸姪都致, 待年安置; 北靑人朴孝孫妻聰明、張奉妻班道、妾銀氏夫知、洪原人金春敬妻三德、田達妻終今、弟溫達, 永屬鎭海縣奴婢; 咸興人朱澄女子終非、子終達、韓崇智女子仇非, 待年永屬爲奴婢; 咸興人嚴承敏妻今台、李義生妻內隱伊、弟仲生、北靑人韓赫弟孝同、洪原人韓繼春妻貴德、兄繼生、崔漢卿妻內隱伊、咸興人朱澄妻栗伊, 永屬河東縣奴婢; 金守生女子毛老非、金右昌子金干、女子石乙非、李林女子李德, 待年永屬爲奴婢; 北靑人朴成伯壻朴安道ㆍ姜水生ㆍ金繼生、李孝紀子光山安置; 北靑人李孝順兄孝詳ㆍ孝精, 永屬南海縣奴; 北靑人趙完玉妻寶今、妾玉非、弟山玉、咸興人安仲生妻班德、子內隱同ㆍ末乙山、崔玉同母生德、妻勝非、弟玉實, 永屬泗川縣奴婢; 吉州人金性命子無作只, 待年永屬爲奴; 咸興人崔玉同三寸叔化尙、李仲和三寸叔李興, 安置; 洪原人李乙奉妻虫介、趙壁妻性今, 永屬東萊縣婢; 咸興人韓崇智兄韓守, 永屬興陽縣奴; 吉州人崔閏孫子同於之, 待年永屬爲奴; 咸興人金玉生妻白時、弟玉田ㆍ觀南、金守生妻亏斤、弟山已, 永屬長興府奴婢; 韓崇智子哲同、金玉生子義同、金水生女子德非, 待年永屬爲奴婢; 金守生三寸姪江金, 待年安置; 定平人鄭惠妻加伊永, 屬迎日縣婢; 慶源人孟崇仁妾慶源花、崔得敬妻玉今、弟敏敬、鍾城人咸汝諧妻莫加、會寧人朴盡孝妻月花, 永屬長鬐縣奴婢; 李施愛妾女子李非、李施郁子茂山、咸興人崔玉同弟崔山、咸汝諧女子石乙莊ㆍ仇夫, 待年永屬爲奴婢; 永興人朴守生三寸姪金伊丁、會寧人朴盡孝三寸姪連孫, 安置昆陽; 咸興人金成雨三寸姪略同ㆍ孝孫、安仲生三寸姪安山、朴守生三寸姪鐵山ㆍ末應山, 待年安置。" 上令院相議之。 高靈君
              申叔舟、領議政韓明澮、寧城君
              崔恒、仁山君
              洪允成、昌寧君
              曺錫文、左議政金礩、左贊成金國光等議啓曰: "李施愛等, 非他反臣之比, 至擧兵抗國。 經時乃定, 其時所殺節度使以下, 無慮數百人, 皆國之良。 先王初欲屠城, 當其旣得施愛, 放軍之日, 深恨未盡捕斬。 今若處其緣坐人於近道, 非徒不如法, 無以懲惡。 且脅從旣皆勿治。 今之緣坐, 無首從悉配極邊, 年未滿者十歲以上竝配, 以鑑萬世。 治大逆而經年未定, 實爲稽緩。 宜速定。" 從之。

○義禁府據江原、咸吉道敬差官鄭垠啓本啓: "逆賊李施愛等緣坐處絞者十六人, 永屬官奴婢者一百五十五人, 安置者八十八人, 待年永屬官奴婢者三十五人, 待年安置者二十八人, 疾病、老幼免緣坐者三十人, 逃亡者八十六人。 請處絞者, 遣本府郞官行刑; 定役ㆍ安置者、待年者, 差守令押送。" 上曰: "此人等, 皆脅從於施愛者之父子。 其被罪者旣是脅從, 又何緣坐? 且今歲月已久, 而咸鏡道防戍最緊, 當活此輩, 永屬邑奴, 使之戍禦, 以固邊鄙如何?" 蓬原君
              鄭昌孫、高靈君
              申叔舟、領議政韓明澮、綾城君
              具致寬、寧城君
              崔恒、左議政洪允成、昌寧君
              曺錫文、上洛君
              金礩、右議政尹子雲等議: "請依所啓。" 且啓曰: "世祖其時, 欲屠咸興、吉州、北靑等城, 而康純等誅施愛卽罷兵, 世祖聞而悔之。 此輩當正其罪。" 上曰: "當其時則可矣, 今不必追論。 且世祖欲親征屠城, 非本意也。 昔劉裕屠城, 然何必盡殺之? 今若殺此輩, 則予慮本道人心驚動, 或生他變。 其更議之。" 昌孫等對曰: "施愛至稱兵反逆, 罪惡滔天, 請據法定罪, 不宜寬貸。" 上曰: "活之無乃可乎?" 昌孫等對曰: "然則當永屬下三道邑奴。" 上曰: "自施愛亂後, 本道軍民減額, 此輩永屬本道, 以固防禦何如?" 昌孫等對曰: "雖經兵亂, 人民不少。 雖移他道, 本道防戍, 不至疎虞, 須使人人, 知亂賊之無所逃罪。" 上從之, 處絞者皆減死, 永屬下三道極邊邑奴。
地名: 北靑 (咸鏡道, 都護府)
年: 1474.0

○御經筵。 講訖, 上謂同知事李克培曰: "近者議永安南道節度使革罷便否, 獨不聞卿策也。" 克培對曰: "南道置節度使, 所管衙吏甚多, 北道防戍者, 皆懦弱, 關防疏虞, 南道所屬三水、甲山防戍亦少, 反致內實外虛之弊, 甚可慮也。 不特此也, 節度使挈其家屬, 虞候亦率軍官, 供饋之需, 措辦無由, 其官奴婢困於支待, 日就凋殘。 其弊如此, 不可不革。 李施愛扇亂, 世祖謂: ‘以重臣分鎭, 則足以懾服人心’, 遂分爲南、北道, 各置觀察使、節度使, 又分平安道置左、右、中三節度使, 以臣爲中道節度使, 未幾罷之, 獨永安南道節度使未及罷焉, 是則世祖權設之意可知。 議者言: ‘今若遽革, 則野人往來經由之地, 恐生窺覦之心’, 又言: ‘脫有如施愛之變, 北道不守, 而內無聲援, 爲不可也’, 臣謂北靑地形低下, 本非設營控制之地, 又無城郭, 不得據以爲守。 且平安道地廣, 一節度使猶足以鎭之, 永安道則地狹, 東有大海, 西有大山, 自南至北, 直一路耳, 設有賊變飛報之至, 應援不難, 雖無南道節度使何害, 特以世祖所設, 不忍遽革。 請待人心帖息, 更議革之。" 上曰: "先王所設且人心尙未靖, 故姑不革, 後若弊甚則當革之。" 克培更啓曰: "請令節度使不得挈家, 又量減軍官, 以除其弊。" 上問左右曰: "欲革虞候, 其可乎?" 領事尹子雲對曰: "臣意以爲當革。 且軍官多費公廩, 誠如克培之言, 革虞候而竝減節度使軍官, 則弊可少祛矣。" 領事成奉祖啓曰: "節度使挈家, 不得不爾, 但革虞候減軍官, 擇文臣除判官可也。" 上曰: "當廣議處之。" 仍謂克培曰: "沿邊守令當擇用之, 卿其務要得人。 屈卿爲兵曹判書, 任重故也。" 克培頓首謝。 上又謂克培曰: "武臣讀書節目, 已令磨勘, 何以爲之。" 克培曰: "世祖令武臣就文臣學焉, 尋罷之, 是未有受訓之實, 而但相會飮耳。 宜令入直時, 就解書者受訓。" 子雲曰: "訓鍊習讀官則已令讀書, 但考勤慢耳。 其餘軍士受訓, 當如克培所啓。" 上曰: "入直時受訓節目, 其議以啓。"
地名: 北靑 (咸鏡道, 都護府)
年: 1478.0

○朔甲午/義禁府啓: "前此逆賊李施愛妾子將孫、妾女子欣非
              珍島官定屬, 將孫
              金化官奴加仇之保授, 欣非
              珍島定屬母莫今保授。 李明孝子哲山
              南海官定屬, 明川人童孝明保授。 韓赫女子萬非、率今
              河東官定屬, 萬非是邑定屬母亏時巨保授, 率今是邑定屬母貴德保授。 李乙奉女子吾莊
              東萊定屬, 是邑定屬母虫介保授。 金滌女子內隱伊昆陽官定屬, 是邑定屬母五月保授。 金宗禮女子萬今
              務安官定屬, 是邑定屬母貴今保授。 李明義女子加獻
              康津官定屬, 定平人崔允義保授。 崔自池子今同
              南海官定屬, 吉城人三寸叔崔自河保授。 班者女子莫非
              咸原站定屬, 是站定屬母介同保授。 徐貴白女子咸原站定屬, 是站定屬母仇叱德保授。 衆伊子同叱金
              積生站定屬, 是站定屬母乙莊保授。 雙龍子亏音金
              積生站定屬, 是站定屬母召史保授。 馬元吉子外同
              積生站定屬, 甲山人一族申成達保授。 金興進女子巨勿
              磨各站定屬, 是站定屬母德天保授。 嚴興嚴女子於郞
              河東官定屬, 洪原人朴明山保授。 金右昌三寸姪每邑同
              機張安置, 利城人外祖閔忠保授。 干吾之三寸姪同良
              咸平官安置, 吉城人母古未保授。 孫田生三寸姪今石
              興陽官安置, 洪原人廉孝仁保授。 崔得敬三寸姪石宗
              長鬐官安置, 是邑定屬父崔氷京保授。 李若同三寸姪玉進
              咸平官安置, 北靑人李玉山妻楊今保授。 上項緣坐定屬人, 以年未滿, 曾付其母及族親, 今旣年滿, 請依前例, 各於其本處定役安置。" 從之。
地名: 北靑 (咸鏡道, 都護府)
年: 1479.0

○癸卯/初停經筵, 至巳時, 傳曰: "今日視事有暇, 欲御經筵, 時經筵官, 可入講。" 同知事鄭孝常、侍讀官李世匡、檢討官鄭誠謹, 入講《大學衍義》, 至賈誼論風俗好尙, 李世匡啓曰: 世道升降, 在風俗, 風俗好尙, 不可不謹。 殿下躬節儉以導民, 然近同婚姻之際, 兩家各造男女所乘鞍子, 先期相送, 奢侈之風, 猶在。 請禁之。" 上曰: "禁之而今猶如此歟?" 鄭孝常啓曰: "古云: ‘必世而後仁。’ 又云: ‘百年而後興。’ 俗尙, 未可以歲月易也。 今國家已立禁章, 若優游漸漬, 久而成俗, 則奢侈之風, 自無矣。" 又至《易》所謂: ‘上下不交, 而天下無邦者也。’ 世匡曰: "凡下之進言於上者, 雖晝思夜度, 比至上前, 什喪七八。 願虛懷聽納, 終始如一。" 講訖, 孝常啓曰: "先是, 李施愛支黨李玉連, 自慶州、珍島, 轉轉移囚, 至于北靑, 鍜鍊成獄, 竟以死罪當之, 觀其招辭, 牴牾不一。 今拿致義禁府, 按覈得情, 非施愛同黨也, 乃吏曹正郞洪碩輔奴朱無里同也。 其所以僞稱玉連者, 屢被刑杖, 不耐其苦, 僞招耳, 珍島郡, 有施愛緣坐趙玉連, 故因稱玉連也。" 上曰: "如無卿等, 幾殺不辜矣。 深嘉卿等明辨也。" 仍謂承旨李瓊仝曰: "義禁府堂上郞廳, 召致政院飮之。" 仍傳曰: "每事如此明辨, 則誰有冤抑之事乎?" 賜堂上六張付油芚及三合爐口, 各一部。

○傳旨議政府曰: "向者, 永安道
              北靑囚李玉連稱名人, 當初慶尙、全羅道及本道觀察使推考啓本, 皆謂逆賊李施愛黨與李玉連, 至其親屬, 皆以, 永安道居人, 冒認取招, 獄詞已成, 將置於法。 然前後供詞, 自相矛盾, 不可據以爲案, 義禁府, 請拿來求情, 及來問之, 則非李玉連, 乃正郞洪碩輔家奴朱無里同也。 初無里同年十四, 亡而爲僧, 號正庵, 遊方於永安道有年, 嘗南行至全羅道
              珍島郡
              窟寺而止。 李施愛妻, 嘗已定屬本郡婢, 一日因設忌齊, 上寺見正庵, 知自永安來, 問其族親安否。 相致慇懃, 正庵遂往來其家, 郡人疑爲施愛黨與, 將執之。 正庵知之, 去而之慶州
              甲門寺。 同舍僧, 見正庵橐中貂皮耳掩、草綠襦衣, 指爲荒唐人, 以告于州, 執而訊之。 正庵不耐刑杖, 誣服曰: ‘以李施愛妻五寸姪, 曾配珍島而逃來。’ 卽杖還本郡, 郡推之, 又服爲李施愛黨與。 旣又械送永安道與事干人憑推, 亦服如前。 及拿來義禁府, 按其招詞, 問諸族人, 考其元籍, 面質於其主, 無不盡合。 然後乃知正庵, 爲無里同, 而非李玉連也。 世祖, 初定施愛之亂, 降諭其道脅從之徒, 已許不問, 若無里同者, 假使從逆於其時, 名不在黨惡之列, 固當勿問, 況萬萬不干, 如義禁府所啓者乎? 不有本府疑而讞之, 非惟本人枉死, 非辜及之者亦多, 寧不寒心? 玆將本人及逮連各人, 一皆放遣。 顧惟治獄之吏, 構成之失, 所宜治之, 但事在赦前, 不可追論, 姑貰之。 大抵獄詞難明, 類皆如是, 苟不明愼以折之, 刑及無辜者必多, 可不戒哉? 其爾體予欽恤之意, 曉諭中外, 庶獄庶愼, 各自戒飭, 毋蹈是失。"
地名: 北靑 (咸鏡道, 都護府)
年: 1482.0

○刑曹三覆啓: "驪州囚水軍金粉山、私奴延同、官奴內隱同, 諸處强盜罪, 北靑囚私奴邊甫、春山、巨麻, 登火人家强盜罪, 律該斬不待時, 妻子依《大典續錄》, 永屬所居邑奴婢。" 從之。
地名: 北靑 (咸鏡道, 都護府)
年: 1485.0

○命議北靑新地居民事于領敦寧以上、議政府、六(書)
                〔曹〕
              。 鄭昌孫、李克培、盧思愼、尹壕議: "永安道人, 本無恒心, 今若刷還, 逃散可慮, 使之仍居爲便。" 韓明澮議: "新地肥饒, 則仍居置邑爲便。" 沈澮議: "使之仍居爲便。 但首唱逃居者, 治罪警後。 尹弼商議: "新地逃寓之民,當治罪, 發還原籍。 然本道民, 不可一繩以法, 姑貰罪撫存之, 遣朝官開諭, 以鎭其心。" 徐居正、李坡、朴崇質議: "新地之民, 逃賦稅, 是國之叛民也。 今明正其罪, 誅之可也, 刷還可也。 然新徙之民, 一朝擾之, 恐或搖動, 因而存撫, 可也。 然自祖宗以來, 屢遣使求新地, 非所以欲廣土地也, 蓋慮斯民居邦域之中, 自分度外, 逃賦稅耳。 今所得新地, 未可的知爲前日所求之地。 然其背國, 則一也, 只示姑息之恩, 不斷之以法, 則何以禁後來之姦究乎? 臣以爲: ‘只誅巨魁, 其餘降優詔貸罪, 因爲編戶, 存撫之。’ 如此, 則國家恩威竝著, 而可以杜後患矣。" 許琮議: "北靑地面隱接者, 皆逃賦之民, 若令仍居而不罪, 則後必有效此者。 臣意以爲: ‘盡刷還本土, 其中首謀者, 處以重刑, 以爲後戒。’ 若聖意不忍誅之, 則決杖屬邊遠官奴婢, 亦便。" 孫舜孝、朴星孫、權侹、李有仁議: "今逃居新地者, 吉城、明川、鏡城、洪原、定平等邑人也。 吉城、明川、鏡城, 皆有口子, 防戍甚苦。 今不刷還, 則流亡難禁, 竝令還本, 其首謀而逃者重論。 若洪原、定平人, 則自內地移居邊境者也, 任其所居, 於賊路要關, 定爲戍卒。 其中向化, 不可以編氓視之, 仍留, 使之安業, 亦可。" 李崇元、金宗直、李則議: "北靑等處隱接流民, 必無恒産者。 今若刷還, 彼此失業, 必將轉徙他處, 今宜安接, 各於其邑, 付籍定役。" 李德良、金升卿、林壽昌議: "逃漏之民, 今不刷(遠)
                〔還〕
              , 則效此逃賦者, 難以防禁, 宜以逃避律論罪, 後勒還本邑。 且其邑宰隨流民多小, 論罪徵後。" 魚世謙、李瓊仝、姜子平議: "逃漏之民, 置不治罪, 則兩界之民, 將視此以爲去就, 漸不可長。 犯在赦前者, 不可追論, 在赦後者, 依律論斷, 勒還本邑。 唯自內地遷移者, 論罪後, 付籍差役。" 李世佐議: "逃賦之民, 若聽其仍居, 則無以懲後。 前此受敎, 於穩城鎭, 設美錢堡, 以六鎭人民逃來南道者, 刷還居之。 今依右例, 竝於美錢堡徙居, 以固邊圉。" 傳曰: "諸宰不會議, 故其論不一。 此, 大事, 不可輕易處置。 明日其更會議。"
地名: 北靑 (咸鏡道, 都護府)
年: 1491.0

○司諫院獻納姜參來啓曰: "全孝常減死, 上恩至重, 但元居北靑而今定屬永安道官奴未便。 請移定他道官奴, 北征時入送。" 從之。
地名: 北靑 (咸鏡道, 都護府)
年: 1492.0

○癸未/永安道觀察使成俊承召而來, 御宣政殿, 引見曰: "北征時, 卿甚勤苦。" 仍問民間弊瘼, 俊曰: "有何弊瘼, 但許琮爲觀察使時, 道內諸邑有父母不孝、兄弟不和、隣里不睦者, 盡令徙邊, 其或父母奴婢合執者及三度得伸後猶訴冤者, 亦論以不和, 因此民心騷擾, 請停之。" 上曰: "可。" 俊曰: "甲山、三水深遠之地, 不事防禦, 全五倫守三水, 始爲防禦之具, 城下鑿海子, 但此城狹窄, 城中居民只三十六戶。 請退築, 使容百戶。 且三水爲咸興之蔽, 若無三水, 則咸興當其賊路, 請徙邊入居。 且三水、仁昌之間, 請設鎭置萬戶, 以固防禦。" 上曰: "可。" 俊又啓曰: "慶源以下無長城, 故賊屢來犯之, 若爲萬世計, 不可不築長城。 但地多沮洳, 又無石築之爲難, 如鑿海子, 逐年開濬, 則勝於殘城矣。" 上曰: "然。" 俊又啓曰: "頃以慶興民少, 令徙民實之, 但慶興城少, 元居民亦不能容, 請退築之。 北靑乃節度使所在, 不須急築也。" 上曰: "然。" 俊又啓曰: "南道節度使, 今留鎭北靑, 距惠山四百五十餘里, 又道里艱險緩急, 何以馳赴? 請依北道例, 冬春在甲山, 夏秋在惠山, 且富寧鎭在山上, 民以無可耕之地爲患, 洪應爲體察使, 從其民願請移於山下, 臣意若設鎭山下, 則賊登山射之, 何以能敵? 請勿移, 或設於玉連堡等處。" 上曰: "可。"
地名: 北靑 (咸鏡道, 都護府)
年: 1495.0

○癸卯/御經筵。 大司憲李誼、大司諫成世明, 論啓鄭眉壽、宋千喜、崔世傑、嚴用善事, 不聽。 洪瀚啓: "臺諫所啓甚當。 宦官之弊, 代各有之, 不可不嚴以待之。" (季寬)
                  〔李寬〕
                
              啓: "宦官之任, 掃除而已。 其操弄國柄, 常出於人主優待耳。 朝官雖有罪, 宦官安得擅啓乎, 唐
              明皇、肅宗, 皆明主也。 厥終, 見制於高力士、李輔國。" 誼曰: "人主初以謂 ‘彼爲幺麿,’ 而終至於不可制。 用善, 自恃侍從之久, 當新政之初, 至於如此, 中外聞之, 莫不駭愕。" 王曰: "用善, 誠非, 然旣以此贖之。 不可重受罪也。" 鄭佸啓: "臺諫所啓: 宦官跋扈之漸之言, 極是。 古人云 ‘納諫諍、愛爵賞、信刑罰, 人君所當行者。 雖不止此, 而三者。 最切。" 世明曰: "佸之言, 是矣。 且人主, 於宦官宮妾, 不可不接之以嚴。 近者, 尙宮曹氏, 復其戶、良其族。 必因曹氏之啓, 而有是命也。 復戶之役, 他民代之。 是, 强者益强, 而弱者尤弱也。 國家, 近年有旱乾之災, 業去稅存。 京外百姓, 窮困極矣。 臣願諸大君復戶, 竝令除之。" 王曰: "尙宮, 非徒於予有功, 自先王朝有功故耳。 然因卿等之啓, 其族親一人, 已令還賤矣。" 佸啓: "成湯, 桑林六責曰 ‘女謁盛歟?’ 女謁, 所關大矣, 不可不愼。 頃者, 王后族親, 亦許從良。 我國, 軍功一等, 然後方許從良。 豈不重事乎? 宮人有功, 則賜物可矣。 卽位之初, 一國臣民, 莫不延頸望治。 一言、一動, 不可不愼。 古人云 ‘愼終于始。’ 始之不謹, 而能謹其終者, 鮮矣。" 瀚啓: "自古帝王, 始雖明哲, 而至於誤國者, 未有不自宦官宮妾始也。 古人云 ‘偏聽生奸; 獨任成亂。’ 宦官宮妾之言, 不可聽。" 佸曰: "臣在平安道, 聞儒生被罪, 不知其由。 儒生所言, 雖似過當, 言事之餘, 停二十一人之擧, 又謫三人于外。 古人云 ‘包容爲大。’ 臣意謂 ‘儒生之言, 包容可矣。’" 瀚曰: "其時, 臺諫、弘文館竝啓, 而不聽, 莫不缺望。" 世明曰: "儒生, 因闢佛受罪, 中外駭愕。 請速放之。" 王曰: "儒生闢佛, 則可矣, 其疏內, 兩殿遂意之言。 不知其意何在也。" 瀚曰: "臣亦不知其意。" 佸曰: "儒生, 不計事體, 隨文字, 而書之耳。" 世明曰: "上疏之言, 雖過當, 然儒生之意, 不過欲上無過擧耳。" 寬曰: "兩殿遂意之言, 臣亦未知其意。 古人云 ‘邦有道, 危言危行。’ 儒生之此言, 不過欲上動聽也。 但言之善, 則用之; 其不善者, 則棄之。 人君之量, 大矣。 頃者, 臣等以貞陵齋佛事, 啓之, 敎曰 ‘凡干佛事, 非予所知。’ 臣等聞敎, 莫不失(喜)
                〔意〕
              。 今者, 儒生以此受罪, 未知其故。" 佸曰: "平安道軍士, 在前, 分番赴防。 自辛亥年許渾生事以後, 一應軍士, 九月合番赴防, 二月而罷。 四月分番往戍, 八月而罷。 非徒軍士困疲, 其所將馬生還者, 鮮矣。 臣恐若過十年, 則平安人馬, 無遺類矣。 臣意謂 ‘冬、夏, 皆分番赴防, 使之蘇復。’ 臣到黃海道, 道內正兵等云 ‘甲士, 則六朔入番, 受祿頗優, 奉足亦多。’ 正兵, 則二朔入番, 而又依甲士之例赴防, 似爲艱苦。" 王曰: "所啓甚當。" 佸曰: "平安道軍士, 其勞疲, 倍於下三道, 其軍籍, 不可如下三道矣。 兵曹判書成俊在此, 請下問。 臣意謂 ‘兩界軍士, 須有餘力, 其餘丁, 不可盡籍軍案。’" 成俊曰: "果如佸所啓。 平安道, 則臣不知之矣, 臣知永安道之事, 艱難莫甚。 傭食之人, 如不滿意, 則轉移他家, 無有定居。 故雖雇工, 不得同戶籍。 而敬差官推刷時, 軍士, 雖有雇工, 其不付戶籍者, 盡錄軍案。 非但軍士, 旣失雇工, 將使軍戶, 亦爲有名無實之患矣。" 佸曰: "下三道之民, 力於農事, 而富實矣。 兩界, 則貧寒莫甚, 而平安道爲尤甚。" 俊曰: "兩界艱難, 雖元居百姓, 尙不能食。 李誼前以從事官, 親見之矣。" 佸曰: "兩界, 旅外正兵, 亦可無也。" 俊曰: "永安道
              吉城以北, 謂之北道; 端川以南, 謂之南道。 在辛亥, 臣爲北道節度使; 卞宗仁爲南道節度使。 在前, 軍士一年一度赴防。 宗仁, 慮彼賊, 衝突於北靑、惠山、三水、甲山之間, 使軍士, 一年四度赴防。 臣在北道, 不知其弊。 遞爲同道觀察使, 始知之。 其時, 金繼宗爲南道節度使。 臣語繼宗, 減軍士赴防番數。 繼宗亦不敢遽革前等之事, 只減一度。 一年三度赴防, 軍士, 豈能支當乎? 自北靑、惠山、三水、甲山之間, 有大嶺四、五, 甚爲險阻。 臣在本道時, 四月初五日嶺上, 草木未芽; 至嶺腰, 花始開; 至于下, 則花滿開。 如此險阻之路, 一年三度往還, 安得不至於流亡乎? 今惠山、三水、甲山之間, 皆築長城, 非復前日之虛疎。 雖一度赴防, 可矣。" 佸曰: "節度使、內地守令, 竝令赴防。 守令任重, 必須在官。 而官中之事, 一委下吏, 供饋之物轉輸之弊, 亦不貲矣。 臣意 ‘擇軍官之可者, 以爲助防將, 而勿使守令赴防, 可矣。" 世明曰: "臣在弘文館, 聞尹坦除義禁府同知, 臺諫論啓, 臣意 ‘上必從之。’ 而不允。 坦庸劣尤甚, 前爲忠淸監司, 狂妄無比。 又於巡行時, 常帶僧人。 其僧, 畜
                〔犬〕
              放鷹, 無所不至。 所居寺近處, 有女奴。 使之紡績, 多儲布穀。 故坦利其財物, 率行耳。 禁府, 非冒居之地。 請改正。" 王曰: "今無所失, 豈可無故而遞之。" 世明曰: "若敗事而後, 遞之。 則悔無及矣。" 王不答。

○甲午/御經筵。 正言李胄曰: "蔡壽居父喪, 捨墳歸妻鄕咸昌, 將作舍聚材, 而有金之瑞者, 亦士族人, 壽爭橋梁木, 怒而縛之, 幷捉之瑞之妻及老母, 使奴子捽髮而歐之。 又欲囚之瑞, 而邑守適不在, 壽擅囚之。 會有赦, 壽必欲害之, 嗾吏不錄囚徒, 故未得放焉。 之瑞曰: ‘罪重者皆得蒙宥, 而我獨未見放何哉?’ 乃自出。 壽又嗾吏, 托以反獄, 卽還囚之。 聖明之朝, 安有如此之事乎? 此不可不鞫。 鄭光世憚鞫壽, 又當風寒, 不欲遠行, 敢以赦前事, 隱然啓稟, 是亦畏壽而然請擇遣剛明不畏强禦者鞫之, 竝鞫光世。" 從之。 胄曰: "渭原郡守尹良佐唐物貿易事命棄之。 近來贓吏頗多, 有如朔州府使奉禧則在逃, 臨陂縣令李奉孫、北靑判官柳茂、東萊縣令韓萬孫則時方鞫之。 是皆法弛而然, 不可輕棄。" 特進官李季仝曰: "義州距鳳凰城甚邇, 其往還便易。 我國民人憚於徭賦, 必潛投居之, 故臣嘗憂懼。 今高平孫罪雖在赦前, 固當治之, 而其時不點檢官吏, 亦當治之。 且義州人乘小船, 常往還, 請嚴立禁條, 使不得出入。" 王曰: "可議之。" 胄曰: "臺諫以言事詣闕, 每借寓司鑰房, 若合司時, 會於肅章門外, 殊無體貌, 請別修給一所。" 王曰: "甚當。"
地名: 北靑 (咸鏡道, 都護府)
年: 1500.0

○辛巳/御經筵。 掌令高荊山曰: "臣嘗爲咸鏡道都事, 見徙邊人民至爲凋殘。 國家移民於北道, 擇給可耕之地, 限三年復戶免稅, 其所以撫恤之道非不至也, 然守令等率不撫恤, 其所給田土, 有名無實, 人不得利, 何以資生? 請自今令監司, 檢擇可耕田土以給。" 王問左右, 領事成俊曰: "徙邊人等, 不得安接者, 專由監司、守令不能撫恤也, 掌令之啓是矣。 然監司摠決庶務, 何暇親擇田土, 以給徙民乎? 請申明舊章, 勅守令恤徙民。" 荊山曰: "若遣官審視, 而其所給田土, 或有虛張其數者, 則守令卽命罷黜, 庶無其弊。" 俊曰: "今者平安道軍民鮮少, 視古半減。 癸丑年崔潤德西征時, 平安道軍士至於二萬, 今則只一萬而已。 專是不能安接徙民, 日益凋殘, 以致軍士之少也。 如此, 則徙民安接之策, 亦當申明舊法而已。 若抄富實者, 使之入居, 則必有冤抑, 如有犯罪者, 皆令徙居, 則何怨之有?" 荊山曰: "臣在咸鏡道, 見驛路之弊。 自洪原至端川爲南道, 自吉城至明川爲北道, 其中有高山、居山、輸城等三大驛。 南道兵使以北靑爲本營, 若於三水、甲山有賊變, 則及期奔救。 自北靑至甲山三百三十里, 其間有濟人館、鍾浦、熊耳、虛川等驛, 自甲山至三水二百一十里, 其間有積生驛。 但此驛等非大路, 故一驛馬纔二三匹。 兵使之行, 有軍官、伴人, 許多徒衆, 其騎駄必多, 不得已抄用南道驛馬。 但及期奔馳, 馬斃者頗多, 誠非細故。 臣願濟人館、積生等驛, 依大路之例, 多立馬匹, 增置郵吏, 以祛南道居山等驛之弊。 且直路郵驛, 其弊不貲, 如野人及大小使客往來, 進上物膳輸轉, 馬匹無休息之時。 且以高山之弊言之, 本營爲咸興, 而安邊等官進上之物, 皆納于咸興, 達于京都。 其往還皆用驛馬輸轉, 不足則或以牛畜駄載, 牛畜不足, 則男負女戴, 猶不能支, 其苦不可勝言。 各驛大中小路馬匹, 本各有數, 而前此隨其馬數, 給其位田, 公須田、日守亦准數充給, 故驛路得以蘇復。 戊申年量田時, 不計大中小路, 但隨其馬匹有無而給之, 故驛路日益凋耗, 而前年兵曹啓驛路蘇復之策, 令咸鏡道直路, 如大路之例。 法雖如此, 有何益哉? 臣前與監司議啓本道驛路蘇復之策, 請卽遵行, 而其馬位田、公須田及日守, 隨其大中小路, 准數給之, 驛吏稀少處, 亦以各司奴婢充定何如?" 王曰: "令兵曹考節目後發落。" 荊山曰: "洪伯慶所犯至重, 請深治其罪。" 不聽。
地名: 北靑 (咸鏡道, 都護府)
年: 1502.0

○壬子/坡平府院君
              尹弼商、領議政韓致亨、左議政成俊、右議政李克均啓: "金克精告哲金亂言, 當賞矣。 所願欲免入居, 今若許免, 則狡詐之徒, (窺)
                〔規〕
              免入居, 誣飾虛辭以告者必多。 若給綿布, 國家用度浩繁, 宜給兒馬一匹、襦衣一襲。 尹世根罪固應死, 無正律。 比以(扇)
                〔煽〕
              惑愚民, 絞待時之律, 然死罪不可比律, 宜減死, 決杖一百, 定屬慶興官奴。 且內需司所屬咸鏡道良民元額三百戶, 幷保九百丁, 而餘丁又二百八十一。 去己酉年請除餘丁, 以充軍保, 成宗以備三百戶有闕, 不聽。 今距己酉十四年, 其蕃殖必不少。 成宗時則北道防禦, 不如是之緊也。 今則如三水、甲山前所不緊之處, 戍禦倍之。 以故, 本道監司、節度使推刷營屬數外人, 以充軍保, 況此閑役者乎? 致亨等皆經本道監司, 備悉此弊。 各處魚箭, 托云進上, 擧皆奪占, 州府反爲請乞, 僅供進上。 內需司屬人一歲所獻魚物必不多, 良民之豪富者, 樂其無事, 率多投屬, 何益於國家? 臣等謂, 三百戶亦已多矣, 請刷出餘丁, 以充軍額, 其數外投屬者, 依該曹啓目施行。" 傳曰: "克精事, 徐當報之。 內需司屬人事, 元額三百戶, 加定一百名, 以一千名爲元額, 其餘幷充軍。 餘依所啓。" 弼商等更啓: "北靑移鎭事, 從克均議, 將移甲山, 克均亦非欲移其鎭也。 今若移鎭, 則必以節度使兼甲山府使, 又置判官。 且甲山土地不廣, 北靑官屬人甚多, 難可容居。 且世祖大王置鎭北靑, 其意深遠, 不可輕革。 平安道節度使本營, 則寧邊而防禦事緊, 長留昌州, 令本營衙吏、奴婢分番往來。 今北靑亦依此例, 令節度使留防甲山, 其奴婢、衙吏分番以役何如? 且前此我國赴京使臣還來時, 遼東護送軍未及義州而還。 今李昌臣之還, 遼東大人令護送軍送至義州, 又給擺堡馬, 其意則繾綣矣, 義州供億之弊不貲。 然彼實款待, 而我國不可示以厭憚之意。 聞, 遼東大人有求請之物。 請於今行次, 擇事知通事, 優送物件, 因諭有弊之意。 且我國盡誠事大, 故敎誨漢語、吏文非不盡也, 而精通者獨昌臣而已。 雖令昌臣訓誨後進, 然昌臣無閑, 學者亦有官務, 未得專業, 請令昌臣注解吏文, 且爲口訣。 如是則雖不受業, 自能通解。" 從之。
地名: 北靑 (咸鏡道, 都護府)
年: 1510.0

○咸鏡道觀察使高荊山, 以備倭方略馳啓, 其略曰: "考諸古迹, 三去甲子年間倭變時, 自安邊至歙谷三息程內, 壓戎、鐵原、和登、浪城浦等處, 或築石城, 或築土城, 防戍烽燧, 相準報變矣。 今者更審, 則鐵原南距一里許馬嚴岾及壓戎串、浪城浦岾等三處, 丘陵延入海汀, 海中往來人, 箇箇通望處也。 烟臺排設, 夜則擧火相準, 晝夜(侯)
                〔候〕
              望, 報變便當。 令該司磨鍊施行何如? 其一曰, (德原薪島)
                  〔德源薪島〕
                
              、行島、連島, 安邊
              女島、永興等島, 末應島、大猪島等處, 各官海採人及牧子等居者甚多。 如有賊變, 則先受其禍必矣, 竝令出陸而居甚當。 海採人捉魚時, 必往來於人所通望, 角聲及聞處, 請限倭寇寢息間, 令候望, 必待令角出入。 其一曰, 從安邊
              壓戎串望見, 則不但北靑、洪原、咸興、定平、文川、(德原)
                  〔德源〕
                
              、永興等官地面, 昭然可觀。 自江原道、通川郡東北, 距五十餘里, 海中有卵島, 周廻可二百餘里, 多産海物, 海採人等, 常常往來, 賊變可畏。 若上此島, 則利城、端川、吉城等官地面, 亦可望見。 若倭寇依此待風, 截流橫渡, 則可至洪原以北。 請於洪原以北吉城等各官, 依咸興以南各官例, 設烟臺, 置守護軍(侯)
                〔候〕
              望。" 下大臣等議。 領議政柳洵議: "倭奴作梗, 必過江原, 方至咸鏡之境, 事變非朝夕可慮。 今若多設新烟臺, 島居人民, 移出居陸, 下番軍士, 抄定防戍, 則賊未至而先自困弊。 姑於初面安邊
              馬巖、壓戎、浪城三處, 依所啓設烟臺, 令所在官, 撿察(侯)
                〔候〕
              望。 其海採人, 令角出入事及卵島防備事, 依啓本施行。" 上從之。
地名: 北靑 (咸鏡道, 都護府)
年: 1512.0

○癸亥/兵曹判書辛允武, 以咸鏡南北道軍額, 具錄以啓曰: "本道軍民單弱, 大槪如此, 城底野人, 厥數倍甚。 莾哈等連結彼人, 出沒南北道寇掠, 以至六月圍城。 其心非止於小寇, 蓋欲侵困我軍民, 以謀大擧也。 令南道節度使, 還其衙眷于京, 常在甲山、惠山行營可也。 衙眷皆在本營, 故節度使在行營之日少, 在本營之日多, 當賊變甚急之時, 何能及禦也? 觀察使率衙眷在咸興, 六鎭申報, 動經旬月, (裏)
                〔裹〕
              糧往來之際, 民甚病之。 亦令勿帶衙眷, 常留北靑兵營, 則凡邊報等事, 可以易達於朝廷, 驛路亦不騷擾矣。 雖欲多入別助防軍士, 兵糧乏竭, 臣晝思夜度, 莫知措置之宜, 計留防軍馬幾許, 一月糧料幾許, 則南道運于吉城, 北道則運于鏡城, 使附近列鎭, 次次相輸, 使軍官以其奴駄受, 事亦甚便。 賊變寢息間, 請量減生物進上。 以臣愚計, 莫知方略, 請採群議施行。 賊變日甚, 不可少緩, 故敢啓。" 傳曰: "今言北道措置諸事甚當。 其於明日, 收議大臣。"
地名: 北靑 (咸鏡道, 都護府)
年: 1523.0

○己酉/聽啓覆。 北靑囚官奴金叱知, 京中居韓戒孫打殺事, 依律。 尙州囚故縣監洪永孝妾水德, 其奴子金伊同通奸事, 依律。 海州囚李千山, 年九歲女撿注里强奸事, 依律。 振威囚莫實, 水軍權淑打殺事, 依律。
地名: 北靑 (咸鏡道, 都護府)
年: 1526.0

○己未/御朝講。 參贊官趙邦彦曰: "賑救飢民, 雖不可別設賑恤之局, 專委監司、都事, 則必自當親出入民間檢察矣。 今則民之流移飢饉, 幷不知之, 下民豈知? 自上委任有司之意也?" 領事李惟淸曰: "賑濟之事, 不可不爲也。 然皆爲文具, 而貧民受弊。 若民間貧乏之時, 監司、守令窮親出入則甚擾。 但監司、都事留心賑濟, 撿察守令, 則斯可矣。" 邦彦曰: "癘疫亦出於飢餒, 若不檢察, 民雖多死, 何能知之? 臣意, 設局, 亦可爲也。" 參贊官尹仁鏡曰: "臣見忠淸道農事形止, 洪州等海邊十七官災傷尤甚, 其餘山谷各官田穀, 雖云稍稔, 然民甚貧乏, 僅得延命。 且溫陽郡溫井近處居私奴裵同家, 死者五人。 臣疑其死, 而問之, 則所食有裕餘矣。 以此病傳染, 至於二十餘家, 一家死者或三、或四, 其爲癘疫明矣。 臣上來時, 留溫陽一日, 問之則病勢稍歇云。" 上曰: "瘟疫, 無時無之。 然忠淸道固異於常, 須及未熾盛, 救藥可也。" 掌令尹思翼曰: "賑濟之事, 雖似文具, 而不可不爲也。 若以無益而廢之, 則自上恤民之意, 民何得知乎? 大抵凶年, 監司、都事必當盡心救恤, 而亦在於守令所爲如何耳。 或有飢死之民, 守令匿不以告。 往者, 李守英爲北靑判官, 以此罪拿來, 其終罷黜。 若監司盡心檢察, 則守令雖無誠心, 亦有勉强救之之理。" 邦彦曰: "設局賑民, 所當預爲也。 若不可設局, 則專付有司責效, 亦可也。" 思翼仍啓監察事, 不允。 上曰: "近觀, 文臣多補外郡。 若可用人, 則京官有闕處, 擬望可也。" 思翼曰: "昔者, 江原道無文臣守令, 故試場時, 或遣京官, 今則文臣守令居半。 是故, 銓曹注擬之時, 每有乏人之嘆。" 同知事許硡曰: "文臣雖有可當, 侍從、臺諫者, 或以親老呈辭, 不得已除外郡。 如此之類, 似乎難處者也。 成廟朝 ‘人誰無父母?’ 非徒不爲守令也, 都事亦不爲之, 故門蔭之人, 多爲都事, 而至如掌令、持平, 亦或交差矣。" 惟淸曰: "臣及知世祖末年之事, 文臣乞郡, 一時笑之, 家門亦鄙之。 今則雖無老親, 紛紛乞郡, 甚爲不美。 須擇差京官後, 差外官則內重外輕之意, 得矣。" 思翼曰: "六鎭判官, 以文臣交差, 似乎未便。 若文臣爲府使則可矣, 判官欲施爲於其間, 則弊必生矣。 以此觀之, 雖以文臣差判官, 無益矣。" 上曰: "兩界以文臣交差, 先王時法也。 然府使則可爲也, 判官, 固不關係。 前者, 沈彦光於臺諫、侍從, 可當之人, 故令遞矣, 而大臣以爲不可, 故還收遞命矣。 大抵, 邊方多差文臣, 不可也。" 惟淸曰: "邊方交差文臣, 若有事變, 則甲冑之事, 何能爲乎? 萬一事在不幸, 悔何及耶?" 許硡曰: "聞北道來人之言, 文臣交差甚當云。"
地名: 北靑 (咸鏡道, 都護府)
年: 1535.0

○丁酉/御朝講。 領事金安老曰: "近來太白晝見, 久而不滅。 今又冬雷發作, 天變非常。 蓋冬雷之發, 由於陰陽之失度也。 古人云: ‘純陰之月, 陽氣闔藏於地下, 春而發洩, 則萬物生遂。’ 今者陽氣先洩, 萬物難於生遂, 明年農事, 亦爲可懼。 答天之變, 不可以文, 必須人事無失, 人心和睦, 然後天心可和, 天變可弭。 近來人事不順, 故天變如此。 小臣(戶)
                〔尸〕
              位, 罔知攸爲。" 知事柳溥曰: "太白晝現, 久而不滅。 古書曰: ‘太白, 兵象也。’ 且冬雷之變, 極爲非常。 大抵陰陽之氣, 戰(溥)
                〔薄〕
              而爲雷電。 詩曰: ‘燁燁震電, 不寧不令。’ 說者曰: ‘或妾婦乘其夫, 夷爲侵中國, 小人凌君子, 皆其應也。’ 今之有他事, 未可知也, 然當恐懼、修省。" 侍講官金遂性曰: "永川人之事, 人以爲疾怨守令, 而爲之也, 臣以爲不然。 若過去而暫擊之, 則猶可謂之疾怨守令, 而爲之也。 此則其所爲, 至爲已甚, 恐非疾怨守令, 而爲之也。" 獻納李夢弼曰: "乘夜燃火, 而斷破四字云。 其四字, 則不知爲某字也, 然似非無識之人所爲也。 若是奸孽之所爲, 而推於無知之人, 則恐有傍觀, 而竊笑者也。" 安老曰: "(斲)
                〔斷〕
              破四字, 與懸像之事, 何以哉?" 上曰: "冬雷之變, 至爲可懼。 永川人事, 予意亦以爲, 非嫉怨守令者所爲。 至爲荒唐。" 安老曰: "永川人事, 必罪人不自安分, 敢爲凶悖之事, 以快其憤然後已。 朝廷間, 上有聖明, 下有士林, 如兄、如弟, 必須同寅協恭, 而其所議論, 必須平正, 然後朝廷安矣, 天道順矣。 近來以不大之事, 至於紛擾, 大抵議論, 則自當有同異, 然自古雖有過越之言, 心相和平則可矣。 下之人有高論, 而自上酌而容之, 然後可以培養其氣象矣, 而今則與古有異, 若有一論之或異, 則窺伺者, 輒付於其人, 故小臣每以爲懼。 相爭可否於上前之時, 固不可唯而相諾, 要在平心而已。 奸凶之伺隙而離間, 至爲可慮, 朝廷若和平, 則奸人何所窺哉? 進言者, 莫不以奸兇爲啓, 而議論或異, 輒相離間, 恐生自中之亂也。 自上須預知而防微, 下人亦當慮奸人之乘間, 其於論事之際, 雖或相爭, 而退相和平, 而無私憤可也, 近來似無如是事。 古語有之曰: ‘君臣輯睦, 不可圖也。’ 君臣輯睦, 則敵國尙不能圖。 此尤所當省念也。 近者亦爲紛亂, 而自上和解, 極爲美矣。 自上更加堅定, 幸甚。 大抵罪人、罰人, 上豈好之? 朝廷亦豈安而樂之哉? 然必須如是, 然後乃可鎭定故耳。 若安分而思愆, 則亦可以寬假而收敍也。 天地間草木禽戰, 亦皆欲各得其所。 況於同朝之人乎? 勢不得已耳。 朝廷和睦, 乃是修省答災之上策也。" 上曰: "此言是矣。 人心和, 則天心當和, 何有災變?" 安老曰: "大抵應災, 刑獄爲大。 京獄中, 罪之可疑者, 議之似可此意, 昨者已與領議政金謹思, 議而欲啓矣。 蓋赦與疏放, 有罪者幸免, 非所以答災之道也。 但議其疑枉可矣。 獄事有事迹可疑, 而泥於法, 有司難處者矣。" 上曰: "疑獄亦可議矣。" 安老曰: "近來臺諫, 論士大夫之罪也, 原其情而泛論之, 奉傳旨時, 盡入之, 及乎照律也, 亦以此照之, 至爲未便。 祖宗朝傳旨, 則自上折中而下之, 如是可矣。" 上曰: " 傳旨內, 或有一字之遣, 則臺諫還請盡入, 而奉之, 故不得減矣。 臺諫所啓, 與傳旨相同, 亦果未便矣。" 掌令李頤曰: "臺諫旣已盡計, 而啓之, 照律之後, 自上減其罪, 則可矣, 臺諫之語, 有所加減, 則未便矣。" 安老曰: "傳旨, 王言也。 王言, 專以下人之言奉之, 亦爲未便。" 溥曰: "邊備之事, 所當軫念。 加德島設鎭事, 時雖昇平, 而不可不慮也。 滿浦越邊來居野人, 若開諭而不去, 則聲罪驅逐矣。 彼亦雖似可慮, 然外事也。 咸鏡道向化野人, 多辰內地, 如北靑
              無海臺,
                【地名。】
              向化野人, 至爲滋蔓, 尤爲可慮。 前者, 薺浦
              倭奴滋蔓, 朝廷以爲腹心之疾, 而庚午亂作, 國家制之, 至爲幸甚。 咸鏡道
              野人之滋蔓, 甚於倭奴, 若乘間而起, 則禍不可言。 倭奴則以舟師, 只能用劍, 而不能射矣, 野人則陸戰, 其長技也。 長驅而入, 亦爲可慮, 預爲處置可矣。" 特進官尹熙平曰: "北靑
              無海臺, 向化多居焉。 蓋自三國時有之, 今者雖退設六鎭, 咸鏡道本非我國地也。 所謂南沃沮者, 郞今之烏道里也,
                【胡種之號。】
              所謂穢貊者, 卽今江原道之境也。 於春川得貊國之印云, 蓋其地也。 今退居于慶興地, 爲骨間亐知介,
                【亦胡種之號。】
              若長驅, 則可以出來。 前朝之末, 出來于高原、德源之間。 德源有鐵關,
                【地名。】
              蓋來于此矣, 而我太祖大王及李仁佑平治之, 本非我國之地也。 高句麗之都, 今在三衛,
                【毛憐、建州等衛。】
              而東沃沮, 卽白頭山之東, 甲山、三水之地也。 北靑
              無海臺、鏡城
              靑巖向化野人, 自古居焉。 龍城之水, 岐而一泒流于殊乙溫, 一泒流于靑巖, 靑巖之野人, 安業而居久矣。 鏡城城固, 城外長江, 江外民田, 與野人之田, 相間而耕食。 若未及收齊, 而疊入, 則寄其穀于野人矣。 野人今如我國之人, 而又有能文筆者, 與慶源、慶興等處野人, 相通而婚嫁矣。 頃者移來于文川, 地其輩皆胡服騎馬, 以馳獵爲事。 或出來于黃海道等處, 奪取民家所曬之穀, 橫行自恣, 恩及江原道而至于下三道矣。 如此之輩, 推刷則可矣, 若如無海臺、靑巖等處安業者, 推刷則必致搔動矣。" 溥曰: "今雖如此, 五胡立亂可監。 當革心向化之時, 則無異於編氓, 而終使中原爲腥膻之域矣。" 上曰: "如是之事, 若徐爲之所, 則猶可, 若急處, 則當致騷擾矣。"
地名: 北靑 (咸鏡道, 都護府)
年: 1548.0

○憲府啓曰: "曩者因加德、天城兩鎭新設, 鳳山、龍仁及星、黃、廣、楊四州殘弊, 以各司奴婢, 移定爲奴婢, 以下三道各官奴婢, 代充其數。 同是吾民, 以此易彼, 非徒事體未便, 官奴移定之際, 京中富商, 外方豪猾之類, 或因交嫁, 或因族屬, 謀就歇役, 捧簡舞術, 富實者竝免官役, 貧殘者偏受其苦, 下三道各官, 因此而彫弊, 誠非細故。 各官奴婢移屬爲各司奴婢者, 請限十年前, 一切刷還本役, 以救各官彫殘之弊。 且咸興、平壤有監司之營, 北靑、寧邊有兵使之營, 營與本府, 各有奴婢, 營奴婢則其數甚多, 而只爲監司、兵使之私役, 府奴婢則其數甚少, 而監司、兵使、府官等支供及一應往來賓价、軍官、雜人饋餉等事, 獨當其苦。 故營奴婢, 日益富盛, 府奴婢日就彫殘。 均是一邑人物, 而分爲二途, 勞逸不均, 請罷營奴婢, 盡屬本府。" 答曰: "限十年前一切刷還, 則其中安業居生者, 不無騷擾之弊, 限三四年前刷還。 營奴婢, 其來已久, 今不可輕易處之。 收議大臣後, 當發落。"
地名: 北靑 (咸鏡道, 都護府)
年: 1576.0

○庚子/北靑判官李世雄, 以刀斫斷官奴二人足指, 命盡奪告身, 永不敍用。
地名: 北靑 (咸鏡道, 都護府)
年: 1596.0

○吏批啓曰: "北靑判官李成吉, 本府有奴婢五十餘名, 依法遞差, 成吉文武才兼, 且多幹能, 正合蘇殘起廢之地。 咸興新判官, 適爲遞差, 請李成吉, 依監司狀 啓, 咸興判官除授, 北靑判官, 以他人差出, 何如?" 傳曰: "依啓。"
地名: 北靑 (咸鏡道, 都護府)
年: 1613.0

○捧趙希逸【前吏曹正郞, 鄭浹引之以爲: "臣見與悌男同宿。" 云。】、金光煜【前兵曺正郞。】、趙緯韓【前北靑判官。】、沈光世【前弘文校理, 皆浹之所引也。】等招。 趙希逸供: "臣與
                悌男, 本非族屬交遊之人, 臣不妄交遊。 公卿家歲時投刺, 時俗通行之事, 亦不肯行, 在廷之臣, 皆以病痛目之。 金悌男近來縱恣之狀, 人皆痛嫉, 雖所相知之人, 皆以相訪爲戒, 況有投宿其家之理乎? 悌男及其子弟奴僕, 皆在一一推問, 則可以立辨眞僞矣。 近年武官之赴邑者, 必辭於名官, 以爲納交之地, 臣則絶不相見, 以此得驕亢之名, 浹賊赴任時, 亦不許待。 意彼以桀驁之人, 慊嫌不忘, 迷亂言窮, 適仍擧臣名, 未可知也。 或意今番連累者多是, 一邊色目中人, 故渠混爲一塗而構陷之, 亦未可知也。 此外不知所達。" 金光煜供: "臣年少新進, 而悌男, 崇秩宰相也。 未嘗逢場接話, 寧有出入其門之理乎? 悌男之擅毁別營, 直宿禁中, 心嘗憤之, 播言於儕友中。 臣父亦知悌男
              所爲, 終必顚覆, 因與之疏絶, 至廢慶弔者六七年。 豈有往來其家之理乎?"